Дунейпсо адыгэ диктант
Дунейпсо Адыгэ Хасэм и жэрдэмкIэ, гъатхэпэм и 14-м адыгэхэр куэду зэрыс республикэхэмрэ къэралхэмрэ щекIуэкIынущ «Адыгэ диктант». ДАХ-м щIыналъэхэмрэ хамэ къэралхэмрэ щиIэ Хасэ къудамэхэм щызэхуэсынущ адыгэбзэкIэ диктант зытхыну гупыж зыщIхэр. Мы IуэхумкIэ дэIэпыкъуэгъу хъунущ ЩIэныгъэмкIэ министерствэхэмрэ жылагъуэ зэгухьэныгъэхэмрэ. Адыгэбзэм и пщIэр къэIэтын, лъэпкъым анэдэлъхубзэмкIэ бгъэдэлъ щIэныгъэр егъэфIэкIуэн папщIэ ирагъэкIуэкI «Адыгэ диктантым» хэт хъунущ адыгэу зыкъэзылъытэж, дэнэ щIыпIи щыпсэу, адыгэбзэр мащIэу фIэкI зымыщIэ цIыхури. Ар къыщызэрагъэпэщынущ къалэхэм дэт щэнхабзэмкIэ, егъэджэныгъэмкIэ унэхэм е Хасэ IуэхущIапIэхэм.
Диктант тхыгъэм адыгэбзэмкIэ егъэджакIуэ е адыгэбзэр фIыуэ зыщIэ цIыху къеджэнущ. IуэхущIапIэ щхьэхуэ емыкIуэлIэфынум иджырей технологием и Iэмалхэр къигъэсэбэпу и щIэныгъэр къипщытэ хъунущ. Апхуэдэ зэпыщIэныгъэхэмрэ Iэмалхэмрэ ДАХ-м и сайтым, Фейсбукым, Инстаграмым абы щиIэ напэкIуэцIхэм щывгъуэтынущ. ИджыкIэ ар зэрекIуэкIыну жыпхъэ убзыхуахэм ДАХ-м и сайтым фыкъыщеджэ хъунущ.
«Адыгэ диктантым» кърикIуахэр ДАХ-м и сайтым къралъхьэнущ икIи адыгэбзэмкIэ и щIэныгъэр здынэсыр къэзыщIэну хуея, жэрдэм зиIэ псоми электрон сертификатхэр иратынущ.
НэщIэпыджэ Замирэ.
